<classify> Serikali imewaagiza makatibu Tawala wa mikoa nchini na maafisa utamaduni kuhakikisha wanasimamia mchakato wa upatikanaji wa vazi la Taifa ili ukamilike haraka. Aidha, amesema wizara imeweka mkakati maalum kwa kushirikana na maafisa utamaduni ili kupata vazi la Taifa. Naibu Waziri wa Habari, Utamaduni, Sanaa na Michezo, Juliana Shonza alitoa maagizo hayo leo bungeni wakati akijibu swali la Mbunge wa Wingwi, Juma Kombo HamadCUF. Katika swali lake, Mbunge huyo alisema ni muda mrefu Serikali ilikuwa kwenye mchakato wa kupata vazi la Taifa. Je, serikali imefikia hatua gani ya mchato huo, ni lini watanzania wategemee kuwa na vazi la taifa,alihoji. Akijibu swali hilo, Shonza alifafanua kuwa mchakato huo ulianza 20034 na kufufuliwa tena mwaka 2011 baada ya kuona mitindo iliyopatikana haikidhi haja ya kuwa vazi la taifa. Alisema mwaka 2011 kamati ya kukamilisha mchakato wa kupata vazi la taifa iliteuliwa ambapo upatikanaji wa vazi hilo ulipitia hatua kadhaa. Alitaja baadhi ya hatua hizo ambazo ni wizara kushirikiana na wabunifu wa wanamitindo kwa lengo la kushirikisha wadau wa fani hizo na kupata vazi litakalotambulisha taifa. Alieleza kuwa baada ya kamati kumaliza kazi yake ilikabidhi wizarani taarifa na mapendekezo kuwa vazi la taifa litokane na aina ya kitambaa na sio mshono.Aidha, aina ya vitambaa kwa vazi hilo ilipendekezwa. Alifafanua kuwa Serikali kupitia Baraza la Mawaziri liliagiza kwamba jamii iachwe huru kuchagua aina ya vazi ambalo litatokana na mageuzi ya ndani ya jamii yenyewe na isiwe uamuzi wake. Shonza alieleza kuwa baadhi ya changamoto zilizojitokeza kwa kipindi hicho ni uhamasishaji hafifu wa uvaaji wa vazi la taifa na kwamba wananchi walitarajia kupokea vazi na sio kuoneshwa vitambaa.  <topic>: BURUDANI 